Sgriptiau Robin Radio – Gogledd

**Uned 1**

Robin: Wel dyma fi’n ôl ar y rhaglen. Do, mi ges i amser da iawn ar fy ngwyliau, diolch i chi am ofyn...roedd Barribados yn fendigedig fel arfer! Bechod am y glaw...a’r gwylanod.... Ond heddiw mae gen i newyddion cyffrous. Mae Anti Mair wedi mynd ar wyliau eto i Batagonia felly mi faswn i’n hoffi cyflwyno rhywun newydd sy’n dwad i helpu efo’r rhaglen dros dro. Rhowch groeso mawr i... Cari Gwyn!

Cari: Bore da, Robin

Robin: Croeso cynnes i ti Cari. Wel, duda dipyn o dy hanes di.

Cari: Dw i’n dwad o Abercastell yn wreiddiol ond mi es i i’r coleg yng Nghaerdydd. A rwan dw i’n ôl yn Abercastell! Dw i isio gweithio ar y radio fel chi Robin, felly diolch i chi am y cyfle!

Robin: Croeso, Cari...

Cari: Dw i’n edrych mlaen yn fawr at fod ar eich rhaglen bob dydd Sadwrn.

Robin: O Cari, paid a deud Chi plis! Dw i’n teimlo’n hen pan wyt ti’n deud Chi...

Cari: O’r gorau Robin, mi drïa i gofio...ond dach chi’n ffrindiau efo dad yn y clwb rygbi....

Robin Wel, diolch yn fawr Cari, ‘dan ni’n edrych mlaen at gael rhywun ifanc ar y rhaglen – tra mae Anti Mair ym Mhatagonia wrth gwrs! Felly Ceri, faset ti’n hoffi dewis y gân nesa?

Cari: Be am y llewod seicedelig?

Robin: Pwy....? Wel, tra ‘dan ni’n chwilio am y grŵp newydd yma, dyma Dafydd Iwan efo Yma o Hyd....

**Uned 2**

Robin: Helo bawb, a chroeso i raglen newydd ar Radio Rocio – Codi Cwestiwn – sy’n gofyn cwestiynau pwysig i bobol Abercastell a’r ardal. Ein gwestai cyntaf ydy Nia Morgan, Aelod y Senedd i Abercastell. Croeso i’r rhaglen Ms Morgan.

Nia: O, galwch fi’n Nia, Robin.

Robin: O’r gorau, Nia. Codwch y ffôn os dach chi isio gofyn cwestiwn i Ms Nia Morgan.

Helo helo, pwy sy’n siarad?

Dafydd: Helo Robin, Dafydd Roberts sy’ma. Dw i’n siomedig iawn efo trefniadau’r eira – dydy’r lori halen byth yn dwad lawr ein ffordd ni.

Nia M: Wel, mae’n ddrwg gen i, ond fel dach chi’n gwybod Dafydd, mae toriadau ariannol ym mhob man. Dim ond y priffyrdd fydd yn cael halen eleni.

Dafydd: Ond llynedd roedd ein ffordd yn cael halen. Mae’r bws yn dwad heibio’r tŷ, ond fydd o ddim yn medru heb halen, mi fydd y ffordd yn rhy llithrig.

Nia M: Mae cyngor Abercastell yn deud bydd y bws yn mynd ar hyd ffordd wahanol, yn defnyddio’r prif ffyrdd, pan fydd ‘na ormod o eira.

Robin: A sut dan ni i fod i wybod pryd fydd ‘na oormod o eira i’r bws?

Nia M: Mi fydd ‘na neges ar y wefan ac ar bob safle bysiau.

Dafydd: Ond dw i byth yn edrych ar y we, a mi fedre rhywun syrthio yn mynd i’r safle bws i edrych.

Robin: Digon gwir, Dafydd.

Dafydd: A be am yr henoed? Sut maen nhw i fod i fynd i’r dre i siopa?

Robin: Wel ia, ond ga’ i ofyn i’r gwrandawyr...Cofiwch, os oes gynnoch chi gymdogion sy’n cael trafferth efo’r tywydd oer, sy’ ddim yn gyrru ella, gofynnwch ydyn nhw isio rhywbeth pan dach chi’n mynd i siopa.

Nia: Syniad gwych Robin. Cymwynas i’r cymdogion. Bendigedig!

Robin: Felly ella dylai pawb aros adre yn gynnes a gwrando ar Radio Rocio, yn enwedig bwletin y tywydd, sy’n dŵad nesa! A wedyn mi fydda i’n holi Ms Nia Morgan be fydd yn digwydd yn y Senedd wythnos nesa efo’r trethi newydd..!

**Uned 3**

Robin: Wel helô bawb, dw i yma ar ben fy hun, achos dydy Cari ddim wedi cyrraedd eto. Wel, Pnawn da Cari!

Cari: Dim ond unarddeg ydy hi!

Robin: Ond roedd y rhaglen yn dechrau am ddeg, Cari.

Cari: Mae’n ddrwg gen i mod i’n hwyr, Robin.

Robin: Lle wyt ti wedi bod? Dyma dy raglen gyntaf di!

Cari: Mi ges i broblem fawr gyda’r car. Dw i’n meddwl bydd rhaid i mam gael car newydd!

Robin: Dy fam di? Pam?

Cari: Roedd hi’n mynd i roi lifft i mi. Ond wnaeth y car ddim cychwyn.

Robin: Pam wnest ti ddim cael bws? Mae’r safle bws ar gornel eich stryd chi!

Cari: Wel, ro’n i wedi colli’r bws.

Robin: Pam wnest ti ddim cael tacsi? Wyt ti’n meddwl bod hi’n bwysig bod ar amser ar dy ddiwrnod cyntaf di yn y gwaith?

Cari: Ydy, ond doedd gen i ddim rhif ffôn i’r tacsi a doedd fy ffôn i ddim yn gweithio beth bynnag.

Robin: Wnest ti gysgu’n hwyr Cari?

Cari: Wel do, dipyn bach. Dw i’n meddwl mod i wedi dweud bod fy ffôn i ddim yn gweithio. Felly wnes i ddim clywed y larwm ar y ffôn. Mae’n ddrwg gen i Robin, wneith o ddim digwydd eto.

Robin: Dw i’n meddwl basai’n syniad da i ti gael ffôn newydd, mae’n rhatach na phrynu car arall! Beth bynnag, dos i wneud paned a wedyn medrwn ni gael sgwrs am be sy’ yn y sinema ar hyn o bryd. Ar ôl y gân nesa... ‘Tic Toc’ gan y Clociau!

**Uned 4**

Robin: Helo helo pwy sy’n siarad?

Miriam Morris: Miriam Morris sy’n siarad. Dw i isio gofyn i chi ein helpu ni. Dan ni’n trefnu parti gwisg ffansi yn Neuadd y Dre bob blwyddyn.

Robin: Bendigedig... a dach chi isio i mi helpu?

MM: Wel oes wrth gwrs Robin.

Robin: Dw i wrth fy modd efo’r Parti Gwisg Ffansi – dw i wedi ennill fwy nag unwaith ond dach chi isio i fi ddewis y person efo’r wisg ffansi orau?

MM: Wel nac oes a deud y gwir Robin. Mewn gwirionedd dw i’n gofyn am help y gwrandawyr.

Robin: ( pwdlyd) Dw i’n gweld, We be dach chi isio ta?

MM: Bob blwyddyn dan ni’n dewis elusen, achos da lleol i gael y pres dan ni’n ei gasglu yn y parti. Ond eleni dydy’r pwyllgor ddim yn medru cytuno.

Robin: Felly am bwy dan ni’n sôn?

MM: Mae gan bob un eu cefnogwyr - mae Mr Eric Jones yn son am yr ambiwlans awyr, gan fod y teulu wedi bod yn dringo ers blynyddoedd a rhai wedi gweithio efo’r tîm.

Robin: Achos da iawn wir.

MM: Mae Mrs Llinos Roberts yn hoff o’r injan dân gan bod ei chath pedigrî wedi cael ei hachub o goeden unwaith, ac roedd hi’n ddiolchgar iawn.

Robin: Dw i’n cofio’r stori yna hefyd. Roedd hi’n gath werthfawr iawn – saith can punt!

MM:Mae Miss Mair Thomas yn cefnogi’r Bad Achub – roedd ei chefnder hi’n gapten Bad Achub Abercastell yn y chwedegau.

Robin: Dw i’n cofio siarad efo fo unwaith ar y rhaglen – dyn diddorol iawn.

MM: Ond mae Mr Rob Richards yn awyddus i ni roi’r arian i’r cartref cŵn.

Robin: Dw i ddim yn siwr am hynny, mi wnaethon nhw gael llawer o arian ar ôl i rywun ennill y loteri llynedd.

MM: Wel dyna ni, pa un, Robin?

Robin: Dw i’n cofio person mor arbennig oedd capten Thomas – felly y Bad Achub amdani.

MM: Diolch Robin – ac mi edrycha i mlaen at eich gweld chi. Fel be dach chi’n mynd i ddwad ta?

Robin: Wel – capten Bad Achub ‘swn i’n meddwl. Diolch am ffonio!

**Uned 5**

Robin: Helo helo, pwy sy’n siarad?

Meinir: Helo Robin, Meinir sy ’ma.

Robin: Meinir? Wel, dyna enw hyfryd. O le wyt ti’n dwad Meinir?

Meinir: Dw i’n dŵad o Fachynlleth , ond roedd fy nhad yn dŵad o Benllŷn yn y gogledd, ddim yn bell o Aberdaron.

Robin: Braf iawn. Felly dyna pam mae gen ti’r enw Meinir?

Meinir: Pam dach chi’n dweud hynny Robin ?

Robin: Wel, dach chi wedi bod yn Nant Gwrtheyrn, Meinir?

Meinir: Naddo, ond dwi wedi clywed am y lle wrth gwrs. Mae fy mos i wedi bod yna ar gwrs Cymraeg, mis diwetha, fel mae’n digwydd.

Robin: Wel wel, felly wnest ti ddweud stori Rhys a Meinir wrthi hi?

Meinir:Pa stori, Robin?

Robin: Dwyt ti ddim yn gwybod stori fwya enwog Nant Gwrtheyrn?

Meinir: Nac ydw Robin, be ydy hi?

Robin: Wel... dyma hi: Un tro.... a dyna ddiwedd y stori

Meinir: O am stori drist! Rhaid i mi fynd yna. Mi a i tro nesa bydda i yn y Gogledd.

Robin: Ia wir Meinir. Wel pam wnest ti ffonio beth bynnag?   
Meinir, Wel Robin, ron i’n mynd i ofyn i’r gwrandawyr am syniadau – dw i isio priodi yn rhywle diddorol, ond dw i’n meddwl rwan mod i wedi ffeindio lleoliad perffaith.

Robin: Lle?

Meinir: Nant Gwrtheyrn wrth gwrs

Robin: Be ydy enw dy gariad di? Dim Rhys gobeithio?

Meinir: Naci wir, diolch byth! Rhian ydy hi!

Robin: Mi fyddwch chi’n iawn felly, ha ha! Llongyfarchiadau i ti a Rhian, a phriodas hapus i chi. Ond cofia, dim dringo coed noson cyn y briodas, Meinir! Diolch am ffonio, hwyl nawr!

**Uned 6**

RR: Helo, pwy sy’n siarad?

CC: Cadi Cadwaladr o sianel deledu ar-lein Cymru Sgwrsio efo’r Sêr .

RR: Wel wel! Croeso Cadi! Am be dach chi eisiau siarad heddiw?

CC: Amdanoch chi, a deud y gwir Robin.

RR: FI? Pam?

CC: Wel ’dan ni’n gwneud rhaglen am bobl enwog Cymru.

RR: O, dw i’n cochi! Faswn i ddim yn dweud mod i’n enwog iawn....!

CC: Na Robin, dudwch wrtho i ...dach chi wedi cyfarfod rhywun enwog?

RR: Wel...nac ydw a dweud y gwir.

CC: Neb o gwbl?

RR: Neb eto...  
CC: Wel, fasech chi’n hoffi cyfweld y seren ffilm enwog Catrin Zara er enghraifft? Mae ei nain hi’n dwad o Abercastell...

RR: Hy! Dw i ddim wedi’i gweld hi mewn ffilm ers blynyddoedd.

CC: A be am y canwr enwog Tom Siôn?

RR: Dw i ddim wedi gwrando arno fo ers blynyddoedd chwaith. Ydy o’n dal i ganu?

CC: Fasech chi’n hoffi mynd i weithio yn Llundain neu America rhyw ddiwrnod?

RR: Pam faswn i isio mynd i America?

CC: I gyfweld sêr Hollywood?

RR: Na faswn - Dwi ddim yn gwybod llawer amdanyn nhw, a does gen i ddim diddordeb o gwbl ynddyn nhw chwaith.

CC: Wel dyna bechod achos roedd “Sgwrsio gyda’r Sêr” yn chwilio am rywun i wneud rhaglen ym Miami ym mis Mehefin. Ond dyna ni, mi ofynnwn ni i rywun arall. Hwyl!

RR: Arhoswch funud...Cadi? Cadi...?

**Uned 7**

Yn y swyddfa.

Llinos: Welest ti’r llun ohonat ti ar Trydar ddoe?

Robin: Naddo, weles i mono fo. Be oedd o?

Llinos: Llun ohonat ti ac Anti Mair ym mharti Nadolig y gwaith chwe blynedd yn ôl. Mewn gwisg ffansi!

Robin: O na! Be oedd y wisg ffansi? Dw i ddim yn cofio! Dw i’n gwisgo rhywbeth gwahanol bob blwyddyn.

Llinos: Roeddet ti wedi gwisgo fel cawr mawr! Efo *stilts*! Ac roedd Anti Mair mewn gwisg gwrach! Efo het fawr ddu!

Robin: O diar! Be fydd pawb yn feddwl ohona i?

Llinos: Paid â phoeni gormod, mi fydd pawb wedi anghofio am y llun mewn wythnos.

Robin: Welodd mam mo’r llun, gobeithio!

Llinos: Pam? Mae’n ddoniol iawn!

Robin: Achos mi ddudes i wrth mam fy mod i byth yn gwisgo gwisg ffansi! Mi wnes i wrthod pan oedd ei pharti pen-blwydd hi yn wyth deg oed eleni.

Llinos: Ydy dy fam di’n mynd ar Trydar ‘ta?

Robin: Ydy, wrth gwrs! Mae hi wrth ei bodd yn cael hanes pawb o’r cyfrifiadur.

**Uned 8**

Yn y swyddfa

Robin: Bore da Cari, sut wyt ti?

Cari: Ddim yn dda iawn a deud y gwir. Ddoe ro’n i’n helpu Anti Mair i roi côt o baent i’r lolfa yn ei thŷ hi.

Robin: Chware teg i ti.

Ceri: Wel ro’n i’n peintio ac roedd Anti Mair yn dal yr ystol. Roedd hi’n dal gafael yn dynn achos roedd rhaid i mi ymestyn yn bell i gyrraedd y gornel uchaf.

Robin: Dw i’n gwybod, mae stafelloedd hen dŷ Anti Mair yn fawr a’r waliau’n uchel.

Ceri: Ond mi ddechreuodd rywun guro a churo’r drws. Felly yn y diwedd mi aeth Anti Mair i ateb y drws.

Robin: O diar, dw i’n meddwl mod i’n gwybod beth ddigwyddodd nesa.

Ceri: Mi redodd Pero’r ci drwy’r lolfa wrth glywed y drws a tharo’r ystol. Mi ddechreuodd yr ystol ysgwyd...

Robin: O na...!

Ceri: A do, mi wnes i syrthio a thorri asgwrn bach yn fy nhroed chwith. A mi syrthiodd y paent melyn ar fy mhen i hefyd! Ac i wneud pethau’n waeth, roedd Anti Mair yn chwerthin am fy mhen i!

Robin: O druan ohonat ti! Wyt ti’n medru cerdded?

Ceri: Ydw ond dw i ddim yn cael gyrru car am chwech wythnos.

Robin: Wel, dyna niwsans. Pwy oedd wrth y drws beth bynnag?

Ceri: Dyn yn casglu pres ar gyfer y Groes Goch!

**Uned 9**

Robin: Helo helo, pwy sy’n siarad?

Carol: Helo, Carol sy ’ma.

Robin: Bore da Carol. Sut oedd y penwythnos?

Carol: Ofnadwy... Ond a deud y gwir, dw i ddim isio siarad efo chi Robin, dw i isio cyngor gan Anti Mair. Pryd mae rhaglen broblemau “Annwyl Anti Mair” yn dechrau? Ro’n i’n meddwl bod y rhaglen ymlaen rwan.

Robin: Yn anffodus, Carol, mae Anti Mair yn dal ar ei gwyliau – ond dw i’n dda am roi cyngor hefyd.

Carol: Gyda phob parch Robin, dwyt ti ddim yn medru rhoi cyngor i fi am hyn.

Robin: Sut wyt ti’n gwybod? Be ydy’r broblem?

Carol: Wel, Robin, dw i’n mynd i gael babi mewn tair wythnos, a dw i’n diodde o ddiffyg cwsg ofnadwy.

Robin: Mae’n ddrwg gen i glywed hynny, Carol. Pam dach chi ddim yn medru cysgu ‘ta?

Carol: Mae’r babi yn gwasgu yn erbyn fy asgwrn cefn i a dw i’n deffro tua phum gwaith bob nos. Mae Anti Mair wedi sôn o’r blaen am ffyrdd i helpu merched i gysgu pan maen nhw’n mynd i gael babi yn fuan. Wyt ti’n medru helpu efo hyn, Robin?

Robin: ( pesychu)

Carol:Pam dach chi’n pesychu Robin?

Robin: Wel, dw i ddim wedi cael babi wrth gwrs,...

Carol: Yn union...

Robin:.... ond tasai hi yma, mi fasai hi’n deud wrthat ti am gael bath poeth cyn mynd i’r gwely, yfed diod o lefrith poeth a mêl...ym...

Carol: Wel diolch am eich help Robin.

Robin: Croeso, barod i helpu bob amser. Reit y gân nesaf ...hwiangerdd hyfryd gan Sian James i helpu babi i gysgu ...

**Uned 10**

Robin: Wel, heddiw , fel rhan o’r gyfres “Diddordebau diddorol” mae rhywun diddorol efo ni sy’n mynd i son am ei diddordeb. Dyma Gwen Griffiths. Bore da Gwen.

Gwen: Bore da Robin:

Robin:Wel, be dach chi’n wneud yn eich amser sbar Gwen?

Gwen: Dw i’n gweu. Dwi’n gweu teganau meddal.

Robin: Pa fath o deganau, Gwen?

Gwen: Pob math, ond anifeiliaid a chymeriadau o storiau Tylwyth Teg fel arfer.

Robin: A phwy sy’n cael y teganau?

Gwen: Wel, mae pob plentyn sy’n aros dros nos yn ysbyty Abercastell yn cael cynnig tegan, a dwi’n gwerthu rhai mewn ffeiriau celf a chrefft o gwmaps yr ardal i godi arian ar gyfer yr adran gofal dwys i fabanod hefyd.

Robin: Gwych. Ers faint dach chi’n gwneud hyn, Gwen?

Gwen: Ers plentyndod, felly ers llawer iawn o flynyddoedd.

Robin: Felly pam dach chi wedi dwad ar y rhaglen Gwen?

Gwen: Wel, dan ni’n gofyn i bobol os oes gynnyn nhw wlân yn y tŷ dan nhw ddim yn mynd i’w ddefnyddio. Mi wnawn ni ddefnydd da ohono fo.

Robin: Syniad gwych Gwen. Mi fedr y gwrandawyr ddwad â gwlan i dderbynfa ysbyty Abercastell, neu yma i Radio Rocio os ydy hi’n fwy cyfleus i chi.

Gwen: Diolch Robin. Hefyd dw i newydd ddechrau clwb gweu Cymraeg – felly os oes’na unrhyw un isio dwad i far cefn tafarn yr Afr Wen nos Iau am wyth, mi fyddwn ni yna yn gweu ac yn siarad Cymraeg. Mi gewch chi ddigon o gyfle i sgwrsio, dan ni’n griw siaradus iawn!

Robin: Ardderchog Gwen. Wel pob hwyl efo’r gweu, a’r clwb gweu Cymraeg hefyd. Cofiwch – croeso i bawb sy’n hoffi gweu, yn yr Afr Wen bob nos Iau.

Gwen: Diolch Robin.

Robin: Ac wrth gwrs, ar ôl y sgwrs yna rhaid i mi chwarae’r gân werin boblogaidd Oes Gafr Eto. A dyma Sian James yn ei chanu hi.

**Uned 11**

Robin: Heddiw dw i’n siarad efo Sara Swnllyd, prif gantores y grŵp pop ifanc y Fflamau Ffyrnig. Diolch am ffonio Sara.

Sara. Croeso.

Robin: Wel, mi gawsoch chi eich dewis i ganu Cân Cymru i Iwrofision! Llongyfarchiadau!

Sara: Diolch eto.

Robin: Dyma’r tro cynta i grŵp Cymraeg ganu yn Iwrofision. ’Dan ni wedi cael llawer yn cystadlu yn Cân i Gymru, ac wedyn yn Iwerddon yn erbyn y gwledydd Celtaidd eraill. Ond lle fyddwch chi’n cystadlu?

Sara: Paris.

Robin: Ha ha! Felly mi fyddwch chi’n rhedeg i Baris!

Sara: Na, ’dan ni’n cael bws...

Robin: O.... Wel, mae plant Cymru wedi cael eu clywed yn Iwrofision ifanc o’r blaen – ac wrth gwrs dach chi ddim yn hen, Sara – faint ydy eich oed chi?

Sara: Un deg saith.

Robin: A be am bawb arall yn y grŵp?

Sara: Mae Alun yn ugain, mae Anna yn ugain, mae Bedwyr yn ugain, mae Catrin yn ugain, ac mae Carwyn yn... dw i ddim yn cofio...

Robin: Ugain?

Sara: Ia, dwi’n meddwl.

Robin: Ti ydy babi’r grŵp ’ta?

Sara: Ia.

Robin: Felly dach chi’n canu’n broffesiynol, Sara?

Sara: Dim eto.

Robin: Be ydy gwaith pawb ’ta? Dach chi’n cymryd gwyliau i fynd i Baris?

Sara: Dw i yn yr ysgol ac mae pawb arall yn y coleg.

Robin: Wel pob hwyl Sara gyda’r gyst.....

Sara: Hwyl

Robin: Hm, gobeithio bydd mwy gyda Sara Swnllyd i ddeud wrthon ni ar ôl bod ym Mharis. Beth bynnag, dyma’r gân – Gwefus goch a gwallt gwyrdd – sy’n disgrifio Sara yn berffaith! Mwynhewch

**Uned 12**

Robin: Heddiw mae ‘na hen ffrind yn ôl i siarad efo ni. Croeso mawr i Anti Mair yn ol i’r rhaglen. Ond mae gynni hi ffrind newydd hefyd . Ganwyd a magwyd Alejandro Griffiths yn bell o Abercastell, ond mae ei Gymraeg o cystal â Chymraeg Anti Mair a fi. Croeso, Alejandro.

Alej: Diolch Robin. Sut dych chi ers llawer dydd?

Robin: Dw i’n iawn Alejandro. Mae’n amser hir ers i ni fod ym Mhatagonia. Felly be dach chi’n feddwl o Gymru?

Alej: Mae wedi bod yn freuddwyd oes i fi ddod yma.

Robin: Pam felly Alejandro?

Alej: Wel, ces i fy ngeni ym Mhatagonia ond ganwyd fy hen nain yn Llanuwchllyn ger y Bala, a magwyd fy hen dad-cu yn Aberpennar.

Robin: Felly pam dach chi yma yn Abercastell?

Alej: Ces i fy ngwahodd i ddod yma gan Mair wrth gwrs. ’Dyn ni wedi bod yn sôn llawer iawn am yr hen wlad, ac roedd yn hen bryd i fi ymweld. Wedi’r cyfan, mae fy ngwreiddiau i yma. Ro’n i dan deimlad yn cyrraedd Cymru o’r diwedd.

Robin: Sut oedd y daith yma?

Alej: Ddim yn ddrwg. Cawson ni un noson yn Buenos Aires i dorri’r daith – ro’n ni’n dioddef o ddiffyg cwsg braidd ar ol taith o ugain awr o Drelew ar y bws!

Robin: Felly Anti Mair, dach chi’n ôl i aros?

Anti Mair: Am y tro - gawn ni weld be fydd Alejandro’n feddwl o Gymru....

**Uned 13**

Robin: Felly Alejandro, ydy Cymraeg yn iaith gyntaf neu yn ail iaith i chi?

Alej: Mae’n anodd dweud.

Robin: Pwy oedd yn siarad Cymraeg yn eich teulu chi?

Alej: Ro’n i’n siarad Cymraeg â dad a Sbaeneg gyda mam. Ac mae carreg fedd mam a dad yn ddwyieithog.

Robin: A lle arall o’ch chi’n siarad Cymraeg?

Alej: Dim ond yn y capel a gyda rhai ffrindiau.

Robin: Beth sy’n wahanol rhwng tafodiaith Patagonia ac Abercastell?

Alej: Mae’n flin gyda fi, dw i ddim yn deall y cwestiwn.

Robin: Iawn – be sy’n wahanol rhwng tafodiaith Patagonia ac Abercastell?

Alej: Dim llawer, Robin. Chi sy’n siarad yn gyflym. Dw i ddim yn cael trafferth deall Mair o gwbl!

Robin: Dach chi’n gwneud yn well na fi felly, Alejandro, dwi ddim yn dallt Anti Mair o gwbl! Ond cofiwch ddwad yn ôl i’n gweld ni cyn i chi fynd yn ôl i Batagonia, Ajejandro – os byddwch chi’n mynd, wrth gwrs!

Alej: Wel, dw i’n heneiddio ac mae’r daith yn bell. Mair fydd yn penderfynu pryd byddwn ni’n mynd yn ôl. Ond gwnaf i alw draw am sgwrs cyn bo hir beth bynnag, ar ol i ni ddod yn ôl o’n gwyliau ym Machynlleth.

Robin: Diolch a mwynhewch eich gwyliau, y ddau ohonoch chi!

**Uned 14**

**Robin:** Heddiw, mae Rhian Morris o gymdeithas Rhieni maeth Cymru wedi dŵad i siarad efo ni. Croeso, Rhian.

**Rhian**: Diolch am gael dŵad ar y rhaglen.

**Robin**: Felly Rhian, pam dach chi isio siarad efo’r gwrandawyr?

**Rhian**: Wel Robin, ’dan ni’n chwilio am bobol i fod yn rhieni maeth.

**Robin**: Diddorol – ond pam dach chi wedi dod i siarad efo ni yn Radio Rocio ’ta?

**Rhian**: Wel, ’dan ni’n brin o bobl sy’n siarad Cymraeg. Mae’n well gan blant sy’n siarad

Cymraeg fel iaith gyntaf aros mewn ty lle mae’r rhieni maeth yn siarad Cymraeg, wrth gwrs.

**Robin**: Felly pwy sy’n medru ymgeisio i fod yn rhiant maeth?

**Rhian**: Rhaid i chi fod dros 21 oed, efo stafell wely sbâr yn eich tŷ. Dach chi’n medru bod

yn sengl neu efo partner. Weithiau mae ‘na blant adre neu weithiau mae rhai yn dewis bod yn rhiant maeth pan mae’r nyth yn wag – ar ôl i’w plant nhw adael cartref.

**Robin**: Oes rhaid i chi fod yn fam neu’n dad, felly?

**Rhian**: Nag oes wir - ond rhaid i chi fod yn barod i gefnogi a helpu person ifanc.

**Robin**: Pam does ‘na ddim digon o bobl yn gwneud cais i fod yn rhieni maeth?

**Rhian**: Dw i ddim yn siŵr – diffyg hyder ella? Dw i’n hapus i ddŵad i gynnal sgwrs efo unrhyw gymdeithas ac i rannu gwybodaeth am y broses.

**Robin:** Felly pwy sy’n addas i fod yn rhiant maeth?

**Rhian**: Dw i’n meddwl mai amynedd ydy’r peth pwysica, synnwyr cyffredin ac agwedd

meddwl agored. Ac wrth gwrs, i rai pobol mae’n broffesiwn.

**Robin:** Sut, felly?

**Rhian**: Mae ‘na lawer o bobl yn rhieni maeth llawn amser. Maen nhw wedi helpu cannoedd

o blant a phobl ifanc. Dach chi’n cael pres i dalu am eich amser, ac am gostau byw y

person ifanc.

**Robin:** A dach chi’n gwybod eich bod chi’n gwneud gwaith gwerthfawr. Felly sut mae’r

gwrandawyr yn medru cysylltu efo chi?

**Rhian**: Ewch ar ein gwefan ac anfonwch eich manylion personol – enw, rhif ffôn symudol

neu gyfeiriad ebost, a mi fyddwn ni’n cysylltu’n ôl efo chi am sgwrs.

**Robin:** Neu ffoniwch ni yn swyddfa Radio Rocio a mi fyddwn ni’n anfon eich manylion

cyswllt ymlaen at Rhian. Felly, os dach chi isio gwybod mwy, a helpu person ifanc i

gael cartref da - Ewch amdani! Pob hwyl Rhian!

**Rhian**: Diolch am bob dim. Hwyl a diolch eto.

**Uned 15**

Robin: Helô helô, pwy sy’n siarad?

Gwennan: Helo, Gwennan sy ’ma o Ffermwyr Ifanc ardal Abercastell.

Robin: Sumae Gwennan. Sut medrwn ni’ch helpu chi?

Gwennan: Wel rhaid i ni godi pres i helpu criw o bobl ifanc yr ardal sy’n mynd i Seland Newydd am chwe mis i gael profiad gwaith ar ffermydd y wlad.

Robin: Wel - cyfle gwych iddyn nhw. Sut dach chi’n mynd i godi’r arian?

Gwennan: Mae gynnon ni ddiwrnod hwyl wythnos i ddydd Sadwrn. Mae o wedi ei drefnu gan deulu Fferm Cae’r Castell, efo help Mudiad y Ffermwyr Ifanc.

Robin: Be sy’n digwydd yn y diwrnod hwyl ’ta?

Gwennan: Mae gynnon ni helfa drysor o gwmpas y fferm – rhaid i chi fod yn barod i fynd i mewn i ambell i dwlc, beudy, cwt gwair a hyd yn oed ambell i gwt ieir. Ond mae ‘na wobrau ardderchog!

Robin: Fydda **i** ddim yn gwneud hynny – mae gwair yn gwneud i fi gosi yn ofnadwy – a thisian!

Gwennan: Wel croeso i chi ddŵad yn hwyrach, mae gynnon ni farbeciw a thwmpath dawns yn yr ysgubor fawr gyda’r nos.

Robin: Mae hynny’n swnio’n fwy o hwyl i fi.

Gwennan: Efo seidr a chig o Gymru!

Robin: Gwell byth!

Gwennan: Ond cofiwch – dim gwisgo stiletos ! Llawr pridd a llwch sy yn y sgubor fawr – a dydy o ddim yn hollol wastad - felly gofal cyn steil!

Robin: Pwy sy’n gwneud y gerddoriaeth?

Gwennan: Y Gwerinwyr Gwyllt sy’n chwarae!

Robin: Dw i’n siŵr mai nhw ydy’r grwp gwerin mwya swnllyd yng Nghymru!

Gwennan: Paid â phoeni Robin, does ‘na ddim un fferm arall o fewn clyw!

Robin: Ha ha! Felly oes angen archebu tocyn ymlaen llaw?

Gwennan: Wel oes, os medrwch chi, i ni gael gwybod faint o fwyd sydd angen i’r barbeciw. Ffoniwch fi ar 07814256396 i gael tocyn.

Robin: Wel, lle’n union mae fferm Cae’r Castell?

Gwennan: Rhaid i chi fynd i dop y bryn lle mae’r castell, wedyn mynd lawr y ffordd i’r chwith ac mae’r fferm ar y dde.

Robin: Dw i’n gwybod – ffordd gul iawn?

Gwennan: Naci, mae’n eitha llydan. Digon llydan i dractor, beth bynnag!

Robin: Diolch am ffonio Gwennan. Dw i’n siŵr bydd y diwrnod – a’r noson -yn llawn hwyl!

**Uned 16**

Robin: Heddiw dw i’n siarad efo Rhian Richards o Fynyddcastell. Bore da, Rhian.

Rhian: Bore da Robin.

Robin: Fel dach chi i gyd yn gwybod, mi enillodd Rhian y loteri dair wythnos yn ôl. Deg miliwn o bunnau!

Rhian: Mae hi’n dal yn anodd credu.

Robin: Diolch yn fawr am ddwad i siarad efo ni.

Rhian: Croeso Robin. Dw i’n hoff iawn o’ch rhaglen chi.

Robin: Felly Rhian, be dach chi’n mynd i wneud efo’r holl gyfoeth?

Rhian: Wel, does ‘na ddim brys.

Robin: Dach chi wedi rhoi’r gorau i weithio?

Rhian: Wel do, a dweud y gwir. Mi fasai pawb yn gwneud, dw i’n siŵr.

Robin: Dach chi’n mynd i symud tŷ?

Rhian: Dwi ddim yn siŵr eto i le dw i isio symud. Mi faswn i yn hoffi medru gweld y machlud ar y môr o’r lolfa. Ond mi faswn i’n hoffi aros yn yr ardal yma, neu yn bendant yng Nghymru.

Robin: A be arall dach chi’n mynd i wneud efo’r pres?

Rhian: Wel, gawn ni weld. Mi fydda i’n rhoi pres i helpu ffoaduriaid, ac i hosbis Abercastell. Ac i’r teulu wrth gwrs.

Robin: Ond dach chi am fynd ar wyliau hefyd?

Rhian: Ydw wir! Y peth cynta wnes i oedd bwcio taith i’r gofod!

Robin: Be?

Rhian: Ia, rhaid i mi fynd i Arizona i hyfforddi yn gynta. Mae NASA yn rhoi cwrs wythnos arbennig i bawb sy’n mynd.

Robin: Ga’ i ofyn faint fydd hyn yn gostio?

Rhian: Does gen i ddim pris eto ond a bod yn onest, faint bynnag ydy o, mi fedra i ei fforddio fo.

Robin: Be mae eich teulu a’ch ffrindiau chi’n ddeud am eich cynlluniau chi?

Rhian: Mae rhai ohonyn nhw’n meddwl bod gen i lawer mwy o arian na synnwyr cyffredin erbyn hyn, ond mae rhai yn cytuno efo fi bod y gofod yn lle anhygoel.

Robin: Pam dach chi eisiau mynd i’r gofod ’ta?

Rhian: Dw i’n edrych ymlaen at y distawrwydd. A gweld y byd yn y pellter.

Robin: : Wel pob hapusrwydd i chi Rhian. A mwynhewch! Dewch yn ôl ar ôl dwad adre o’r gofod i ddeud wrthon ni sut aeth y daith.

Rhian: Wna i, diolch Robin.

Robin: Siwrne dda!

**Uned 17**

Robin: Heddiw dw i’n siarad efo Ceri Cartwright o siop Ceri Cyrls.

Ceri: Helô Robin.

Robin: Wel sut medra i eich helpu chi Ceri?

Ceri: Mi faswn i’n licio gofyn i’r gwrandawyr ein helpu ni. Mae gynnon ni gynnig arbennig.

Robin: Gwych! Bargen, felly?

Ceri: Ddim yn hollol Robin. ’Dan ni isio codi pres i’r Eisteddfod Genedlaethol sy’n dwad i ardal Abercastell mewn dwy flynedd.

Robin: O, be ydy’r cynnig , Ceri?

Ceri: Wel Robin, ’dan ni’n rhoi deg y cant i’r Eisteddfod bob tro ’dan ni’n cael cwsmer sy’n byw yn ardal Abercastell.

Robin: Dw i’n gweld. Da iawn, Ceri. Felly dach chi am dorri fy ngwallt i ar ôl i ni siarad?

Ceri: Ydw wir Robin.

Robin: Ac wrth gwrs mi fydd angen i mi dalu’r pris llawn er mwyn i’r Eisteddfod ddechrau cael ei phres.

Ceri: Ia, dyna’r syniad.

Robin: Wel... do’n i ddim yn disgwyl cael torri fy ngwallt am ddim – dw i’n nabod y teip sy’n meddwl bod ni’n cael pob math o bethau am ddim ar Radio Rocio..... Felly Ceri, be dach chi’n feddwl?

Ceri: Hm, mae eich gwallt chi’n eitha hir.

Robin: Dw i’n licio gwallt eitha hir Ceri. Mae’n cadw fy nghlustiau i’n gynnes yn y gaeaf.

Ceri: Wel dach chi’n bendant ddim yn mynd yn foel, Robin. Ga i gribo eich gwallt i ddechrau?

Robin: Cewch, wrth gwrs.

Ceri: Dach chi’n licio’r gwallt oddi ar eich talcen?

Robin: Be dach chi’n feddwl Ceri?

Ceri: A deud y gwir mi faswn i’n licio torri eich gwallt chi’n fyr.

Robin: Ond – mi fydd fy nghlustiau i’n oer yn y gaeaf.

Ceri: Na fyddan siŵr Robin. Mi fedrwch chi wisgo het. A mi fydd gynnoch chi fwy o steil . Ac yn edrych yn fengach.

Robin: O...o’r gorau ta. Amdani! Felly dyma ni, Gwilym Bowen Rhys yn canu “Mae gen i dipyn o dŷ bach twt – gwallt twt fydd gen i ar ol i Ceri orffen ei gwaith ...

Robin: Dach chi’n siŵr bod chi isio torri cymaint â hynny?

**Uned 18**

Yn y swyddfa.

Rob: Bore da Alejandro! Be wyt ti’n wneud yma? Dydy Anti Mair ddim yn gweithio tan heno.

Alej: Dw i’n gwybod, Robin. Dyna pam dw i yma.

Rob: Diddorol iawn Alejandro! Well i chi egluro!

Alej: Bore da Robin. Dw i eisiau rhannu cyfrinach gyda ti, Robin.

Robin: Wel, be ydy o Alejandro?

Alej: Mae pen-blwydd Mair dydd Sadwrn nesa. ’Dyn ni am fynd i aros yng ngwesty’r Harbwrfeistr yn Aberaeron.

Robin: Wel wir! Hwnna yw hoff westy Anti Mair! Dyna fendigedig.

Alej. Dw i’n gwybod! Mae e’n lle rhamantus iawn. Dw i am ofyn iddi hi fy mhriodi i!

Robin: ( tagu)

Alej: Paid â thagu Robin – a phaid â syllu mor syn! Dwyt ti ddim yn meddwl fod e’n syniad da?

Robin: Be? Ond Alejandro, dach chi’n wyth deg saith!

Alej: Rheswm da i beidio ag aros mwy cyn gofyn. Dw i ddim eisiau colli gafael ar berson mor arbennig, dw i eisiau cwmni Mair yn fy henaint – ac mae fy awyren yn ôl i Batagonia mewn pythefnos.

Robin: Wel, ia wir. Pob hwyl a gobeithio bydd hi’n derbyn. Ond lle dach chi am fyw?

Alej: Wel dyna yw’r cwestiwn, on’d ife? Ond dyw hi ddim wedi cytuno eto!

Robin: Croesi bysedd felly.

Alej: Ie, pob bys - a bawd!

Robin: Gadewch i fi wybod, Alejandro.

Alej: Ti fydd y cynta i glywed yr ateb!

Robin: Pob lwc, hen ffrind!

**Uned 19**

Robin*:* Heddiw mae gen i newyddion mawr. Mae Anti Mair yn mynd i briodi! Llongyfarchiadau mawr i chi ac Alejandro!

Alej ac Anti Mair: Diolch.

Robin: Mae Patagonia mor bell o ffrindiau Anti Mair, a Chymru mor bell o’ch teulu chi!

Anti Mair: Dydy pellter ddim yn rhwystr y dyddiau hyn. Mae’r we yn wych i gadw cysylltiad efo pobl ym mhen draw’r byd. A ’dan ni wedi bod yn mynd a dod ar draws y môr mawr ers amser rwan.

Robin: Wel ydach, am wn i. Felly lle dach chi am fyw? Patagonia?

Anti Mair : Robin – dwyt ti ddim yn cael gwared arna i mor hawdd!!

Alej: Wel mae lle i ni yn ffermdy’r teulu yng Nghwm Hyfryd – Rhos y Gwynt - fy mab sy’n ffermio yno nawr wrth gwrs.

Anti Mair: A ’dan ni’n mynd i gadw’r tŷ teras yn Abercastell. Mae Llinos yn mynd i gadw llygad arno fo a mi fyddwn ni’n ei roi ar osod rhwng Hydref a Mawrth.

Alejandro: Felly Cymru bob haf a Phatagonia pan mae hi’n aeaf yma.

Robin: Bendigedig! Lwcus iawn! Lle dach chi’n mynd i briodi?

Anti Mair: Yng Nghymru wrth gwrs! Rhaid i Llinos fy helpu i efo fy ngholur ar y diwrnod mawr...ac mae gynnon ni ffafr i ofyn i ti Robin – wnei di fod yn was priodas i Alejandro?

Robin: Fi?

Alejandro: Wel, ’dyn ni wedi chwilio ar hyd a lled Cymru am rywun gwell.... na... jôc, bydd fy mhlant i a fy wyrion i ym Mhatagonia ar y diwrnod ac mae hedfan yma’n ddrud iawn.

Anti Mair: Ond dydy hynny ddim yn mynd i’n rhwystro ni rhag mwynhau’r diwrnod - a deud y gwir gawn ni ddathlu dwywaith efo parti mawr pan fyddwn ni’n ôl yno hefyd.

Robin: Mi faswn i wrth fy modd! Ac mi wna i’r disgo yn y parti wedyn hefyd!

Anti Mair: Does dim rhaid i ti Robin – mi fydd hi’n gyfle i ti ymlacio.

Robin: Wel am gyffro! Dan ni’n uno Cymru a Phatagonia. Mi a i â chi i’r maes awyr i godi llaw pan fyddwch chi’n mynd yn ôl i Dde America .

Alejandro: Diolch Robin.

Robin: Wel – ymlaen â’r sioe. Well i ni chwarae rhywbeth rhamantus i’r cwpl hapus.